Remco Evenepoel

**Remco Evenepoel** (s. 25. tammikuuta 2000 Schepdaal) on belgialainen maantiepyöräilijä, joka edustaa saksalaista Red Bull–Bora–Hansgrohe -organisaatiota. Hän on Espanjan ympäriajon voittaja, aika-ajon sekä maantieajon olympiavoittaja ja maailmanmestari, aika-ajon Euroopan-mestari sekä kaksinkertainen Liège–Bastogne–Liègen voittaja.

Evenepoel aloitti ammattilaisuransa vuonna 2019 Deceuninck–Quick-Step / Quick-Step Alpha Vinyl Team / Soudal-Quick Step-tallissa. Hän harrasti aiemmin jalkapalloa pelaten muun muassa RSC Anderlechtin ja PSV Eindhovenin nuorisojoukkueissa. Hän pelasi myös Belgian alle 15- ja 16-vuotiaiden maajoukkueissa.

Evenepoel voitti vuonna 2018 juniorien maantieajon ja aika-ajon sekä maailmanmestaruuskilpailuissa että EM-kilpailuissa. Zlínissä pidettyjen EM-kilpailujen maantieajossa hänen eronsa toiseksi tulleeseen ajajaan oli 9 minuuttia ja 44 sekuntia. MM-kilpailuissa hän voitti aika-ajon minuutin ja 23 sekunnin erolla. Maantieajossa hän joutui kolariin ja putosi pääjoukosta kahden minuutin päähän, mutta voitti kilpailun lopulta lähes puolentoista minuutin erolla hopeamitalisti Marius Mayrhoferiin.

Heinäkuussa 2018 Evenepoelin ilmoitettiin jättävän alle 23-vuotiaiden kilpailut kokonaan väliin, ja siirtyvän suoraan UCI World Tour -tasolle Deceuninck–Quick-Step -tallissa. Evenepoelin vahvimpana kilpailumuotona pidetään yksipäiväisiä klassikkokilpailuja, mutta hän on hyvä myös etappikilpailuissa ja aika-ajossa.

Ensimmäisellä ammattilaiskaudellaan 2019 Evenepoel voitti kesäkuussa Belgian ympäriajon kokonaiskilpailun. Elokuussa hän voitti UCI World Tour -kilpailu Clásica de San Sebastiánin. Hän pudotti viimeisessä nousussa irtiottokumppaninsa Toms Skujiņšin ja voitti kilpailun lopulta 38 sekunnin erolla Greg Van Avermaetiin. Muutamaa päivää myöhemmin hän voitti aika-ajon Euroopan-mestaruuden. Yorkshiren MM-kilpailuissa 2019 hän saavutti aika-ajossa hopeaa.

Evenepoel voitti vuonna 2020 kaikki neljä etappikilpailua joihin osallistui, muun muassa Puolan ympäriajon. Lombardian ympäriajossa hän mursi lantionsa törmättyään siltamuuriin ja pudottuaan kymmenkunta metriä rotkoon. Hänen kautensa päättyi siihen.

Vuonna 2021 hän voitti Belgian ja Tanskan ympäriajot sekä kolme yhden päivän kilpailua. MM-kilpailuissa hän saavutti pronssia aika-ajossa, EM-kilpailuissa hopeaa maantieajossa ja pronssia aika-ajossa. Seuraavana vuonna hän voitti Liège–Bastogne–Liègen 48 sekunnin erolla Quinten Hermansiin. Hän voitti myös toistamiseen Clásica de San Sebastiánin 44 kilometrin sooloajon jälkeen lähes kahden minuutin erolla Pavel Sivakoviin. Saman vuoden Espanjan ympäriajossa hän siirtyi kokonaiskilpailun johtoon kuudennen etapin jälkeen. Hän lisäsi johtoaan voitettuaan aika-ajona ajetun kymmenennen etapin sekä kahdeksannentoista etapin. Kokonaiskilpailun hän voitti lopulta kahden minuutin erolla Enric Masiin. Saman vuoden MM-kilpailuissa hän voitti maantieajon maailmanmestaruuden kahden minuutin 21 sekunnin erolla Christophe Laporteen. Samojen kisojen aika-ajossa hän saavutti pronssia.

Evenepoel voitti vuonna 2023 World Tour -kilpailu UAE Tourin 59 sekunnin erolla Luke Plappiin. Hän voitti Liège–Bastogne–Liègen 30 kilometrin sooloajon jälkeen yli minuutin erolla Tom Pidcockiin. Hän joutui keskeyttämään saman vuoden Italian ympäriajon johtopaikalta yhdeksän etapin jälkeen koronavirustartunnan vuoksi. Hän oli voittanut kilpailussa kaksi aika-ajoetappia. Heinäkuussa hän voitti kolmannen kerran Clásica de San Sebastiánin kukistettuaan kanssaan irtiotossa olleen Pello Bilbaon loppukirissä. Hän voitti samana vuonna aika-ajon maailmanmestaruuden Glasgow'ssa 12 sekunnin erolla Filippo Gannaan. Espanjan ympäriajossa hän voitti kolmannen etapin ja johti tämän jälkeen kokonaiskilpailua kolmen etapin ajan. Hän voitti myös 14. ja 18. etapin sekä mäkikirikilpailun ja oli pistekilpailun toinen.

Evenepoel voitti Ranskan ympäriajossa 2024 seitsemäntenä etappina ajetun aika-ajon. Hän sijoittui kokonaiskilpailussa kolmanneksi ja voitti nuorten kilpailun. Pariisin olympialaisissa 2024 hän voitti sekä aika-ajon että maantieajon olympiakultaa. Aika-ajon hän voitti 15 sekunnin erolla Filippo Gannaan, maantieajon minuutin ja 11 sekunnin erolla ennen Valentin Madouasia. Hän voitti samana vuonna myös aika-ajon maailmanmestaruuden, tällä kertaa runsaan kuuden sekunnn erolla Gannaan

Evenepoel loukkaantui joulukuussa 2024 törmättyään harjoituslenkillä postiautoon. Luunmurtumien lisäksi hän kärsi pitkittyneestä hermovammasta. Hän voitti paluukilpailunsa Brabantse Pijlin huhtikuussa 2025. Ranskan ympäriajossa hän voitti aika-ajoetapin. Syyskuussa hän voitti kolmannen kerran peräkkäin aika-ajon maailmanmestaruuden minuutin ja 15 sekunnin erolla Jay Vineen. Maantieajossa hän sai hopeaa. Vain kolme päivää myöhemmin hän voitti aika-ajon Euroopan-mestaruuden. Maantieajossa hän saavutti hopeaa. Kauden 2025 päätteeksi Evenepoel ilmoitti siirtyvänsä saksalaiseen Red Bull-Bora-Hansgrohe -talliin.

Evenepoel on voittanut Belgian-mestaruuden maantieajossa vuonna 2023 sekä aika-ajossa 2022 ja 2025.

## Saavutuksia

Lähteet: Pro Cycling Stats, Cycling Archives
;2017
:Aubel−Thimister − La Gleize, pistekilpailun ja 2b. etapin voitto
:La route des Géants, voitto
:La Philippe Gilbert juniors, voitto
;2018
:Kuurne−Bryssel−Kuurne, juniorit, voitto
:Guido Reybrouck Classic, voitto
:Junioreiden aika-ajon ja maantieajon Belgian-mestaruus
:Rauhanajo, nuoret, kokonais-, piste- ja mäkikirikilpailun sekä 2a. (aika-ajo) ja 4. etapin voitto
:Trophée Centre Morbihan, kokonais- ja pistekilpailun sekä 1. etapin voitto
:GP Général Patton, kokonais-, piste- ja mäkikirikilpailun sekä 1. ja 2. etapin voitto
:Nuorten EM-kilpailut, aika-ajossa ja maantieajossa kultaa
:Aubel−Thimister−Stavelot, kokonais-, piste- ja mäkikirikilpailun sekä 3. etapin voitto
:Giro della Lunigiana, kokonais-, piste- ja mäkikirikilpailun sekä 1a., 2. ja 4. etapin voitto
:MM-kilpailut, junioreiden aika-ajossa ja maantieajossa kultaa
:Chrono des Nations, voitto
;2019
:Vuelta a San Juan, nuorten kilpailun voitto
:Presidential Cycling Tour of Turkey, kokonaiskilpailussa neljäs
:Belgian ympäriajo, kokonais- ja pistekilpailun sekä 2. etapin voitto
:Adriatica Ionica Race, 3. etapin voitto
:Clásica de San Sebastián, voitto
:EM-kilpailut, aika-ajossa kultaa
:MM-kilpailut, aika-ajossa hopeaa
;2020
:Vuelta a San Juan, kokonaiskilpailun, nuorten kilpailun ja 3. etapin (aika-ajo) voitto
:Volta ao Algarve, kokonaiskilpailun, nuorten kilpailun sekä 2. etapin ja 5. etapin (aika-ajo) voitto
:Vuelta a Burgos, kokonaiskilpailun, nuorten kilpailun ja 3. etapin voitto
:Puolan ympäriajo, kokonaiskilpailun ja 4. etapin voitto
;2021
:Belgian ympäriajo, kokonaiskilpailun ja 2. etapin (aika-ajo) voitto
:Olympialaiset, aika-ajossa yhdeksäs
:Tanskan ympäriajo, kokonaiskilpailun ja nuorten kilpailun voitto, 3. ja 5. (aika-ajo) etapin voitto
:Druivenkoers-Overijse, voitto
:Brussels Cycling Classic, voitto
:EM-kilpailut, maantieajossa hopeaa, aika-ajossa pronssia
:MM-kilpailut, aika-ajossa pronssia
:Coppa Bernocchi, voitto
;2022
:Volta a la Comunitat Valenciana, kokonaiskilpailussa toinen, nuorten kilpailun ja 1. etapin voitto
:Volta ao Algarve, kokonaiskilpailun, nuorten kilpailun ja 4. etapin (aika-ajo) voitto
:Baskimaan ympäriajo, kokonaiskilpailussa neljäs, nuorten kilpailun voitto
:Liège–Bastogne–Liège, voitto
:Norjan ympäriajo, kokonaiskilpailun, nuorten kilpailun sekä 1., 3. ja 5. etapin voitto
:Sveitsin ympäriajo, 8. etapin (aika-ajo) voitto
:Aika-ajon Belgian-mestaruus
:Clásica de San Sebastián, voitto
:Espanjan ympäriajo, kokonaiskilpailun, nuorten kilpailun sekä 10. etapin (aika-ajo) ja 18. etapin voitto, 6. etapilla toinen
:MM-kilpailut, maantieajossa kultaa, aika-ajossa pronssia
;2023
:UAE Tour, kokonaiskilpailun ja nuorten kilpailun voitto
:Katalonian ympäriajo, kokonaiskilpailussa toinen, mäkikirikilpailun ja nuorten kilpailun sekä 3. ja 7. etapin voitto
:Liège–Bastogne–Liège, voitto
:Italian ympäriajo, 1. ja 9. etapin (molemmat aika-ajoja) voitto
:Sveitsin ympäriajo, kokonaiskilpailussa kolmas, 7. etapin voitto
:Maantieajon Belgian-mestaruus
:Clásica de San Sebastián, voitto
:MM-kilpailut, aika-ajossa kultaa
:Espanjan ympäriajo, kokonaiskilpailussa 12:s, mäkikirikilpailun sekä 3., 14. ja 18. etapin voitto, pistekilpailussa sekä 8., 10. (aika-ajo) ja 20. etapilla toinen
;2024
:Figueira Champions Classic, voitto
:Volta ao Algarve, kokonaiskilpailun ja 4. etapin (aika-ajo) voitto
:Pariisi–Nizza, kokonaiskilpailussa toinen, piste- ja mäkikirikilpailun sekä 8. etapin voitto
:Critérium du Dauphiné, 4. etapin (aika-ajo) voitto
:Ranskan ympäriajo, kokonaiskilpailussa kolmas, nuorten kilpailun ja 7. etapin (aika-ajo) voitto, 4. etapilla toinen, 11., 14., 15. ja 21. (aika-ajo) etapilla kolmas
:Olympialaiset, aika-ajon ja maantieajon voitto
:MM-kilpailut, aika-ajossa kultaa, maantieajossa viides
:Lombardian ympäriajo, toinen
;2025
:Brabantse Pijl, voitto
:Amstel Gold Race, kolmas
:Tour de Romandie, kokonaiskilpailussa viides, 5. etapin (aika-ajo) voitto
:Critérium du Dauphiné, kokonaiskilpailussa neljäs, 4. etapin (aika-ajo) voitto
:Aika-ajon Belgian-mestaruus
:Ranskan ympäriajo, 5. etapin (aika-ajo) voitto
:Britannian ympäriajo, kokonaiskilpailussa toinen, 5. etapin voitto
:MM-kilpailut, aika-ajossa kultaa, maantieajossa hopeaa
:EM-kilpailut, aika-ajossa kultaa, maantieajossa hopeaa
:Lombardian ympäriajo, toinen
;2026
:Trofeo Serra Tramuntana, voitto
:Trofeo Andratx - Pollença, voitto
:Volta a la Comunitat Valenciana, kokonaiskilpailun sekä 2. etapin (aika-ajo) ja 4. etapin voitto^
:UAE Tour, 2. etapin (aika-ajo) voitto
:Katalonian ympäriajo, kokonaiskilpailussa viides

## Lähteet